Boishaai maak 'n 'groen' belegging | Maroela Media
Hoër Jongenskool Paarl (HJS) se waterbottels (Foto: Verskaf)
Hoër Jongenskool Paarl (HJS), oftewel Boishaai, se kenmerkende blou kleur moes tydelik die knie buig toe dié skool onlangs sy geld in 'n ander kleur belê het.
Boishaai het besluit om "groen" by die Woordeboek van die Afrikaanse Taal (WAT) se Borg 'n Woord-projek te koop.
"Vir 'n skool wie se kleure al meer as 152 jaar blou is, is dit vir seker vreemd om in die woord "groen" te belê," skerts Willem Erwee, hoof van bemarking by die skool. Dit vorm deel van 'n bewusmakingsveldtog oor die belangrikheid daarvan om tot 'n gesonder omgewing en leefstyl by te dra.
"Een van HJS se doelwitte is juis om seuns tot mans te ontwikkel wat 'n positiewe bydrae maak tot 'n wêreld wat grootliks negatief is", sê Derek Swart, die skoolhoof.
Erwee gee te kenne dat Boishaai beslis nie die voorste "groen" skool is nie en voeg by dat hulle reeds op verskeie maniere pogings aanwend om 'n verskil te maak.
'n Foto van Boishaai se spekbome (Foto: Verskaf)
Dit sluit waterbesparingstelsels, herwinningsprojekte wat in samewerking met die Drakenstein Munisipaliteit hanteer word, tydskakelaars vir ligte en die aankoop van spekbome vir klaskamers en koshuise in.
"Daar is 'n groot fokus op die hergebruik en herwinning van plastiek," vertel Erwee. "Geen ballonne word meer by byeenkomste vrygelaat nie en die plastiek wat tydens Interskole om bome gedraai word, word in samewerking met die Drakenstein Munisipaliteit verwyder."
Erwee verduidelik ook dat plastiekbottels met aluminiumblikkies vervang is en dat die skool nou sy eie koffie- en waterflesse tydens byeenkomste verkoop.
"Boishaai voeg woord by daad en wil met dié poging alle skole wat reeds hul "groen" bydrae gemaak het, bedank. Ons wil ook skole wat nog nie hul deel vir die saak doen nie, aanmoedig om "groen" praktyke te vestig en saam met ons 'n verskil te maak," het Erwee ten slotte gesê.